钦定古今图书集成/明伦汇编/闺媛典/第200卷 > 徐氏女
## 钦定古今图书集成/明伦汇编/闺媛典/第200卷 > 徐氏女

按《吴江县志》：徐氏女，父诸生九功，幼字沈廷训子某，
某殇，女方十龄，闻讣黯然，尽屏彩饰不御。久之，父母
更择配，女不可。姻族诸母更曲谕之，割臂以誓，乃已。
沈氏家故饶，伤女志，议割田膳之，女拒曰：“吾成吾志
耳。”未拜其庙焉食其田。万历中，县令刘时俊奇之，旌
其门。无何，母没，父亦贫病，女以纺绩衣食之。十年父
亡，女亦死，年五十三。